[pic] | KOMISIJA EVROPSKIH SKUPNOSTI |

Bruselj, 21.12.2007

SEC(2007) 1727

DELOVNI DOKUMENT SLUŽB KOMISIJE Spremni dokument k Uredbi Sveta o uporabi sheme splošnih tarifnih preferencialov v obdobju 2009–2011 POVZETEK OCENE UČINKA {COM(2007) 857 konč.}{SEC(2007) 1726}

POVZETEK

Ocena učinka zadeva pregled Uredbe Sveta (ES) št. 980/2005 z dne 27. junija 2005 o uporabi sheme splošnih tarifnih preferencialov. Shema splošnih tarifnih preferencialov je ključni instrument pomoči državam v razvoju v boju proti revščini, saj jim pomaga pri ustvarjanju dohodka z mednarodno trgovino.

Uredba Sveta (ES) št. 980/2005 z dne 27. junija 2005 o uporabi sheme splošnih tarifnih preferencialov je začela veljati 1. januarja 2006, prenehala pa bo veljati 31. decembra 2008. Sledila ji bo naslednja uredba o splošnem sistemu preferencialov (GSP), ki bo zagotovila nadaljevanje sheme.

Komisija je 7. julija 2004 po široki in obsežni razpravi sprejela „Sporočilo Komisije Svetu, Evropskemu parlamentu in Evropskemu ekonomskemu in socialnemu odboru – Države v razvoju, mednarodna trgovina in trajnostni razvoj: Vloga Splošnega sistema preferencialov Skupnosti (GSP) v desetletju 2006–2015“. V sporočilu so bili navedeni temeljni cilji in novi izvedbeni instrumenti sheme GSP, ki se bodo uporabljali v obdobju 2006–2015, z namenom zagotovitve večje kontinuitete in stabilizacije sheme GSP, zaradi česar bo bolj zanimiva za države upravičenke.

Ta ocena učinka želi pokazati, da prvoten glavni cilj sheme GSP, in sicer prispevanje k izkoreninjenju revščine in spodbujanje trajnostnega razvoja in dobrega upravljanja v državah v razvoju, še vedno velja in se bo še naprej uporabljal v okviru priprav novega osnutka uredbe Sveta o GSP za obdobje 2009–2011. Vključuje tudi oceno delovanja različnih izvedbenih instrumentov GSP, določenih v Sporočilu Komisije iz junija 2004 in prvotno vključenih v Uredbo o GSP 980/2005. Ti instrumenti so bili oblikovani kot pomoč za doseganje ciljev GSP in so bili uvedeni 1. januarja 2006. Ocena prvega leta njihove uporabe je pokazala, da so različni instrumenti začeli izpolnjevati svojega naloge, vendar v tem trenutku zaradi kratkega obdobja uporabe ni možno oblikovati dokončnih sklepov in ni primerno predlagati nadaljnjih sprememb sheme.

Glede na to, da splošni cilj GSP velja še naprej in da je izvajanje določb v obdobju 2006–2015, kakor je bilo določeno v Sporočilu, še naprej obvezujoče, bo nova uredba o GSP le tehničen pregled sheme, ki se trenutno uporablja, brez sprememb njenih določb.

Zato ostane vsebine sheme za obdobje 2009–2011 nespremenjena. Spremembe, ki se bodo uvedle, kot je pregled sistema gradacije ali ocena upravičenosti države do sheme in njenih režimov, so posledica rednega izvajanja sheme. Njihov namen je redno posodabljanje besedila Uredbe o GSP.

Zaradi tega pristopa k pregledu Uredbe o GSP bo shema stabilnejša in predvidljivejša, k čemur so pozvali uporabniki sheme in kakor je bilo objavljeno v Sporočilu Komisije iz 2004. Omogočila bo večjo dostopnost trgovcem, zagotovila predvidljivost pogojev trgovanja in olajšala upravljanje sheme. Zaradi tega bodo ugodnosti uživali države upravičenke, trgovci in upravljavci. Cilj je vključiti države upravičenke v svetovni trgovinski sistem. Za to pa te potrebujejo stabilen in predvidljiv trgovinski režim in režim naložb.

Ta ocena učinka je bila pripravljena v skladu z načelom „sorazmerne analize“, kakor je določeno v Smernicah za oceno učinka z dne 15. junija 2005 (oddelek št. 5), ki določa, da se sorazmerna analiza izvede v primerih pregleda veljavne zakonodaje EU. Glavni cilj te ocene učinka je zato pokazati, kakor je poudarjeno v oddelku št. 5 Smernic za oceno učinka, da cilji veljavne sheme GSP in njeni izvedbeni instrumenti, določeni v Sporočilu iz junija 2004, še vedno veljajo.